
Sagt om Leslie Tentlers trilogi Jakten på ondskapen



Samtale ved midnatt

«Elegant prosastil og en autentisk Big Easy-stemning

kjennetegner Tentlers debut.

Grøssene boken gir, er en Lisa Jackson verdig.»

–Publishers Weekly

«Krim og spenning, sentrert rundt et fengslende plott

med en fryktinngytende forbryter –dette er fascinerende lesning.»

–RT Book Reviews

«En romantisk thriller som aldri slipper taket på leseren.»

–Fresh Fiction

«Samtaler ved midnatt er en bok til å få hjerteklapp av. Tentlers debut plasserer henne i den romantiske thrillersjangeren med et brak.»

–Romance Junkies



Fare ved midnatt

«Hypnotisk. Tentlers evne til å dra spenningen ut

samtidig som hun pakker den inn i en fengslende, nærmest fysisk frykt, blir enda tydeligere i denne romanen. Umulig å legge fra seg.»

–Examiner.com

«Det skremmende glimtet inn i en seriemorders hode forfølger leseren lenge etter at den forbløffende slutten er avslørt.»

–The Reader’s Round Table

«Det er ikke for ofte jeg leser en god krim der jeg ikke aner hvordan det kommer til å ende. Alle de overraskende vendingene gjør denne historien til en berg- og dalbane av en leseopplevelse.»

–Nocturne Reads

«En utrolig historie. Drapene og krimfortellingen gir frysninger.»

–Romance Books Forum


LESLIE TENTLER

Mord ved midnatt

OVERSATT AV Kari Lyngstad

–JAKTEN PÅ ONDSKAPEN–




Til Robert, min ektemann. Jeg elsker deg.


Prolog

Atlantic Beach

Utenfor Jacksonville i Florida

Politibetjent John Penotti tok en slurk av kaffen og kjempet mot døsigheten som alltid seg på i timene før daggry. Han lyttet til politiradioen og så ut gjennom frontruten mens bilen kjørte bortover veien. Tom Haggard, makkeren hans, satt ved rattet og nynnet på en melodi som hadde blitt spilt på restauranten de nettopp kom fra. Regnet hadde gitt seg, og ved siden av dem var det som om det endeløse Atlanterhavet gikk i ett med den svarte himmelen. Bare de hvite skumtoppene brøt gjennom mørket.

–Skal du ha ferie i sommer? spurte Tommy.

–Du er akkurat som kona mi. Jeg har sagt til henne at vi bor rett ved stranden.

Tommy hvilte den venstre armen mot vinduet og holdt høyre hånd på rattet. Han var ti år yngre enn John og hadde fremdeles energi til å gjøre annet enn å sitte foran TV-en med en kald øl når han hadde fri. –Finn på noe annet. Ta en fottur i fjellet, eller ta ungene med til Disney World.

–De begynner å bli for gamle til det.

Tommy ga ham et blikk. –For gamle? Vi hadde hvetebrødsdagene våre der, mann.

John hadde en spydig kommentar på tungen, men sa ingenting. Han satte kaffekruset fra seg i holderen og nikket mot veien foran dem. –Se opp.

–Supert, murret Tommy irritert. Han sakket farten og aktiverte lyset på taket da de nærmet seg.

Den sølvgrå Acuraen hadde fjernet tre-fire meter av et tregjerde som skilte de verneverdige sanddynene fra motorveien. Den hadde fått sleng på seg fordi veibanen fremdeles var våt, og hadde pløyd ut i sanden. Døren på førersiden sto åpen. Så langt hadde de hatt en rolig kveld, syntes John, uten annet enn en liten trafikkforseelse og noen tenåringer som prøvde å kjøpe øl på en bensinstasjon uten legitimasjon.

–Sikkert en fyllekjører, tippet han. –Idioten har vel besvimt på stranden.

Tommy slukket motoren, men lot blålyset på taket stå på. John gikk ut, løsnet lommelykten fra beltet og lyste inn i den mørke bilen.

–Tomt, bekreftet han da han gikk bort til den åpne døren. Airbagen hadde løst seg ut i kollisjonen og hang fra rattet som en slapp ballong. –Skiltene er fra Tennessee. Kan du undersøke det?

Tommy gikk tilbake til bilen, og John stakk hodet inn i bilen for å ta en nærmere titt. Bloddråper som ennå var våte, var synlige på airbagen. Forundret løftet han lommelykten høyere opp og lyste opp mer av interiøret. Det var saktens mulig at airbagen kunne ha brukket nesen på bilføreren, men det var mye blod i setene også. Det var i ferd med å størkne, og det så ut som om rustne fingre var blitt gnidd mot skinnet i setene.

–Bilen er stjålet. Tommy gikk tilbake til John. –Eieren er på ferie her og meldte den stjålet for to dager siden.

–Det er blod her.

Tommy kikket inn.

John rettet seg opp og gikk rundt til fronten. Han la hånden på panseret. Det var fremdeles varmt. Han myste ned mot den mørklagte stranden og trakk inn den friske sjøluften. Så sukket han oppgitt. –Vi får gå og lete etter bilføreren.

Da de krysset en av plankebroene som ga adgang til stranden uten at sanddynene ble ødelagt av for mye tråkk, åpnet John pistolhylsteret sitt. Han la merke til at Tommy, spenningssøkende som han var, allerede hadde pistolen i hånden og holdt den foran seg som om han var med i beredskapstroppen og var utkalt til et raid. Vanligvis sa John fra om hva han mente om den slags fakter, men denne gangen innså han at den stjålne bilen kunne bety en væpnet gjerningsmann.

–Fotspor, bemerket Tommy da Johns lommelykt sveipet over sanden ved tretrappen som førte ned til stranden. De var såpass små at den som hadde forlatt bilen, ikke kunne være så stor av vekst, og heller ikke hadde brukt sko.

De fulgte sporene femti-seksti meter til de forsvant inn i en sanddyne full av tykt sjøgress og annen vegetasjon. John løftet lommelykten og lot den sveipe over området. En skikkelse satt sammenkrøket bak en klynge med eiketrær, like urørlig som en kanin som ikke har lyst til å ende som middagsmat.

–Dette er Atlantic Beach Police, sa John med myndig stemme og tok pistolen opp fra hylsteret. Tommy sto ved siden av og hadde allerede inntatt skyteposisjon, med pistolen rettet mot trærne. –Kom sakte ut med hendene over hodet!

Skikkelsen var like urørlig.

–Kom ut nå! John gikk forsiktig nærmere og lyste med lykten rett på skikkelsen.

–Tror du ikke vi skyter deg, din idiot? ropte Tommy. –Vi er to, og du er bare…

John la en hånd på makkerens arm og fikk ham til å senke pistolen. –Skjerp deg, for svarte.

Skikkelsen var en kvinne. Hun satt på huk med de slanke armene beskyttende om seg selv. Hun hadde glatt, mørkt hår som skjulte ansiktet, men lommelykten lyste opp huden og det størknede blodet på hender, armer og bein. Først trodde John at hun hadde på seg bikini, men så skjønte han med et slag at hun satt i bare trusene og behåen. Hun skalv.

–Ma’am? Hvordan er det med deg? John gikk litt nærmere og strakte hånden ut mot henne. Han så bort på Tommy. –Gå tilbake til bilen og hent et teppe, og så ringer du etter ambulanse.

Da Tommy hadde gått, satte John seg på huk foran kvinnen. Hvis hun var klar over at han var der, ga hun ingen tegn til det.

–Ma’am? gjentok han. Han la hånden på skulderen hennes, og det lot til å bryte transen hun var i. Hun ropte og rygget bakover og hev voldsomt etter pusten.

–Ta det rolig. Jeg er politibetjent. Vi sørger for at du får hjelp.

De brune øynene hennes var vidåpne av frykt eller forvirring, og pupillene var utvidet, noe som kunne tyde på en hodeskade eller kanskje narkotiske stoffer. Hun blødde litt fra nesen, men den så ikke ut som den var brukket, og John lurte på hvor alvorlig skaden var. Hun hadde mye blod på seg, men han kunne ikke se hvor det kom fra. Håndleddene var imidlertid røde og stygt oppskrapte.

Hun måtte ha vært bundet.

–Hva heter du?

Kvinnen så vaktsomt på ham.

–Mia, fikk hun frem etter en lang stund. Hun virket usikker, og det var så vidt han hørte stemmen hennes for de voldsomme bølgene bak dem. Kvinnen var pen og litt eksotisk, med ovalt ansikt og sarte trekk, og hun kunne være i slutten av tjueårene eller begynnelsen av trettiårene. John la merke til skrammene langs kjeven.

–Kan du fortelle hva som har skjedd med deg, Mia?

Det gikk en skjelving gjennom henne, og hun knep øynene sammen. –Jeg… vet ikke.

–Husker du ikke?

Hun ristet på hodet og bet seg i leppen. Det lange, mørke håret ble løftet opp av vinden. John så at noe av det var kortere enn det andre, som om noe av det var klippet skjødesløst av.

Hun skvatt da hun hørte at Tommy kom tilbake.

–Ingen fare, forsikret John. –Det er Haggard, makkeren min. Jeg heter Penotti. Du er trygg nå, vet du.

Tommy var andpusten etter å ha løpt frem og tilbake. –Ambulansen er på vei, sa han.

Kvinnen rygget da han ville gå bort og legge teppet om henne.

–Beklager. Jeg gir det til deg i stedet, sa Tommy og rakte det frem. Den venstre hånden henne skalv da hun strakte den usikkert ut for å ta imot.

To av neglene hennes var helt borte, og hun blødde kraftig der. Var de blitt revet ut i kamp? John følte seg uvel. Det som kunne se ut som et åttetall, eller kanskje det matematiske tegnet for uendelighet, var skåret inn i den bleke huden på magen hennes, og såret var hissig og rødt. John så på mens hun klarte å legge teppet rundt seg, og den spede skikkelsen forsvant nesten i det. Hun fortsatte å skjelve mens hun rugget frem og tilbake.

–Tror du hun er blitt voldtatt? spurte Tommy litt etterpå. De hadde trukket seg tilbake da ambulansen kom.

–Jeg vet ikke. Kanskje. Sannsynligvis. En kvinnelig ambulansearbeider hadde fått kvinnen over på en båre, og John fikk bare få glimt av henne innimellom alle som var i sving med å hjelpe. Lenger oppe blinket blålysene mot den svarte himmelen.

–Hei, Carl, ropte John til en av ambulansearbeiderne som var på vei tilbake til ambulansen. –Hva har skjedd?

–Det får vi ikke vite før vi får henne på akuttmottaket, men jeg tror hun er påvirket av stoff. Hun er helt ute. Husker ikke engang at hun kjørte hit.

–Hva med alt blodet?

–Bortsett fra på fingrene og magen har hun ingen andre sår, i hvert fall ikke noen som kan ha forårsaket alt blodet. Men nå må jeg opp og hente noe, sa Carl.

Hva betydde det? At noe av blodet tilhørte en annen? John tok av seg luen og dro en hånd gjennom håret.

I Jacksonville var ikke vold noe fremmed fenomen. I likhet med andre storbyer hadde det sin skjerv av overfall, drap og narkotikahandel. Men i det store og hele var det et fredelig område hvor dumdristige tenåringer og fulle turister forårsaket de fleste problemene.

Han tenkte på de to kvinnene som hadde vært savnet i Jacksonville de siste to ukene, og lurte på om det kunne ha noen forbindelse. Ingen av dem var funnet, men så vidt han husket, het ingen av dem Mia heller. John hadde hørt henne si til den kvinnelige ambulansearbeideren at etternavnet var Hale. Det var noe kjent ved det, men han kunne ikke sette fingeren på hva det var.

Men samme hva det var, likte han det ikke.


1

FBIs spesialagent Eric Macfarlane sto vendt mot klyngen av eiketrær, og dressjakken lå slengt i den varme, hvite sanden. Han sto med øynene lukket. Vinden blåste i det lysebrune håret, og heten fra solen sved gjennom ryggen på den blå skjorten. Høyt over ham skrek måkene.

Han forsøkte å forestille seg hvordan det føltes å krasje bilen på en øde strekning langs stranden, i en fremmed bil og uten å huske noe fra de siste timene.

Eric hadde lest rapporten fra Atlantic Beach Police om hendelsen flere ganger, både på kontoret sitt hos FBIs voldsavsnitt i Washington D.C., og siden på flyet til Jacksonville tidlig samme morgen. Til tross for varmen i Florida fikk likheten det til å gå kaldt nedover ryggen på ham.

Hvis det var ham, hvis han omsider hadde dukket opp igjen…

Tanken gjorde ham urolig.

–Eric.

Han snudde seg, og der kom agent Cameron Vartran fra FBIs avdeling i Florida gående mot ham. I dressbukser, slips og skjorte så han akkurat like malplassert ut på stranden som Eric selv gjorde.

–Tenkte nok at jeg fant deg her, sa Cameron. Han lo og tok Eric i hånden, før han ga ham et kollegialt klapp på skulderen.

–Er du virkelig en så dyktig etterforsker? spurte Eric.

–Ja, og i tillegg sa de på kontoret at du hadde vært innom og forhørt deg om kollisjonsstedet.

Eric og Cameron hadde kjent hverandre i mange år. De hadde gått på FBI-akademiet i Quantico sammen, og etterpå hadde de jobbet sammen som agenter en stund før Cameron dro tilbake til Florida, hvor han kom fra, og Eric begynte i voldsavsnittet.

–Hvordan er det med Lanie? spurte Eric.

–Hun er gravid.

Eric hevet øyebrynene. –Jaså? Gratulerer.

–Hun ser frem til å møte deg. Det er altfor lenge siden. Cameron sto med skoene plantet i sanden og hendene på hoftene rett over pistolhylsteret. Da han så på Eric, ble han alvorlig. –Da vi fikk treff på søket i databasen vår, tenkte jeg at du gjerne ville vite om det.

Eric nikket og så fremfor seg. –Hvordan havnet denne saken hos Florida-avdelingen?

–Noen av tettstedene langs stranden her har sitt eget lokalpoliti, men de er for få og ikke i stand til å ta seg av så store saker. Derfor ble rapporten sendt videre til sheriffkontoret i Jacksonville. De så en mulig forbindelse til to andre kvinner i området som har vært savnet i et par uker. De ba om assistanse, og jeg ringte deg.

–Er de to kvinnene kommet til rette?

Cameron ristet på hodet. –Nei. Man har mistanke om at ms Hale var utsett som det tredje offeret, men at hun på en eller annen måte klarte å komme seg vekk.

–I en stjålet bil og uten å huske hva hun har vært gjennom.

–Nemlig. Vi har nettopp fått resultatet fra toksikologiprøvene. Det var en blanding av Rohypnol, det såkalte voldtektsdopet, og flytende ecstasy, noe som forklarer det alvorlige hukommelsestapet.

Eric tenkte på offerets skader som var utførlig beskrevet i rapporten. Neglene på venstre pekefinger og langfinger som var revet ut, en del av håret som var klippet av, og tegnet som var skåret inn i huden hennes. Det kunne ikke være tilfeldig. Eric kjente at uroen vokste. Den såkalte Samleren hadde unngått FBIs radar i nesten tre år nå, noe som hadde ført til spekulasjoner om at han enten var død eller fengslet et eller annet sted på grunn av helt andre ting.

Eric hadde aldri klart å tro helt på det.

–Fanken, så varmt det er. Cameron myste mot lyset og tok på seg solbrillene han hadde hektet fast i skjorten. –Kanskje vi kan ta en kjapp matbit og en prat før vi møter de andre etterforskerne klokken ett. Det ligger en god fiskerestaurant like i nærheten. Det er bare de innfødte som vet om den.

Eric tok opp jakken og slengte den over skulderen, og så trasket de oppover i sanden. Mens Cameron snakket, så han seg tilbake mot stranden. Selv om den ikke var så kommersialisert her, la han merke til at det fremdeles var noen få mennesker som ruslet langs vannkanten. Havet så rolig ut under en asurblå himmel, og lenger ute lå noen grå marinefartøyer og fløt i horisonten.

–Denne Mia Hale er altså journalist i Jacksonville Courier? sa Eric da de ruslet tilbake til bilen. Det forbauset fremdeles.

Cameron nikket. –Ikke nok med det. Hun er kriminalreporter. Hun hadde dekket saken med de savnede kvinnene. Begge antas bortført siden familiene deres sier at ingen av dem er typen til bare å forsvinne. Ms Hales siste artikkel sto på trykk mandag morgen, og hun forsvant samme kveld fra avisens parkeringsplass. Lokalpolitiet fant henne rundt åtte timer senere. Da satt hun gjemt bak noen trær i bare undertøyet og i temmelig dårlig forfatning. Jeg tipper at artiklene i hvert fall vakte noens oppmerksomhet.

–Har dere funnet ut noe mer om bilen?

–Vi regner med å vite mer i ettermiddag. Ms Hale husker ikke hvordan hun fikk tak i den eller hvor hun kjørte fra. Bilen ble meldt stjålet et par dager tidligere fra et kjøpesenter som er populært blant turistene. Det ligger på andre kanten av byen.

Noen meter unna manglet litt av et gjerde mot sanddynene. Treplankene lå strødd som fyrstikker. Det var det eneste som var igjen av kollisjonsstedet. Eric så seg nøye om.

–Jeg må nok få snakke med ms Hale.

–Hun ble utskrevet fra sykehuset i går. Vi kan avtale en tid med henne.

De to hadde parkert ved siden av hverandre. Cameron forklarte veien til restauranten i nærheten og tok av seg solbrillene. Bekymringen var tydelig i øynene hans. –Sannheten er at jeg ikke var sikker på om voldsavsnittet ville ha deg med på denne saken, Eric. Alt tatt i betraktning.

Rebecca. Minnet om henne, stemmen, alt hadde bleknet litt med tiden, og den erkjennelsen var vond. Sist Eric møtte Cameron og Lanie, var i begravelsen. Nå var det snart tre år siden.

–Men jeg brukte de kontaktene jeg hadde, sa Eric.

–Det tviler jeg ikke på. Og du kom ned hit uten makker?

–Det er trange tider. Jeg sa at jeg jobbet bedre med mine tidligere kollegaer her nede.

–Det passer utmerket. Makkeren min har ødelagt kneet og er sykemeldt. Cameron lot til å velge de neste ordene med omhu. –Hvis det virkelig er den samme som har gjort dette… Kommer du til å takle det?

Eric var seriemorderspesialist ved Violent Crime Unit –VCU –som var voldsavsnittet i FBI. Han visste så altfor godt at slike hadde gått under jorden for ikke å bli tatt. Men til sjuende og sist drev den indre trangen dem ut på jakt igjen.

–Jeg vil ta ham, sa han bare.

Cameron sukket og så på bilene som passerte på motorveien. –Det vet jeg, svarte han.

*

–Jeg vil ikke at du skal komme på jobb, Mia, sa Grayson Miller på telefonen. –Ikke noe mer med det.

–Jeg kunne jo vært med på redaksjonsmøtene…

–Ta deg litt tid til å komme til hektene igjen, du. Det er en grunn til at du bor ved kysten. Legg deg i solen eller noe. Han gjorde et opphold for å snakke med noen inne på kontoret, og Mia så ham for seg ved skrivebordet med brillene langt nede på nesen mens han brukte rødpennen og redigerte noens artikkel med hard hånd. Da han var tilbake, dempet han stemmen. –Du, jeg kommer innom deg etter jobb og ser til deg.

–Det trenger du ikke. Jeg har Will og Justin nede, og…

–La meg gjøre det. Jeg har behov for å se med egne øyne at det står bra til med deg.

Oppriktigheten hans rørte Mia.

–Da jeg kom på jobb den morgenen og så bilen din stå her med døren åpen og vesken din inni, ble jeg redd. Jeg har vært redaktør her i tretten år, og noe liknende har aldri skjedd. En av mine journalister som blir bortført fra vår egen parkeringsplass… Du er spesiell for meg, Mia. Det er et mirakel at du er i live.

Hun lukket øynene og svelget. –Grayson…

–Jeg tar med middag. Pizza fra Mario’s eller thaimat fra restauranten på hjørnet. Jeg regner med en e-post fra deg i sekstiden med hva du har bestemt deg for.

–Thaimat, hvisket hun og la på.

Mia ble sittende på balkongen i leiligheten sin. Hun hatet at hun skalv til tross for varmen fra solen. Hun la telefonen fra seg på verandabordet, trakk den korte, kimonoaktige morgenkåpen tettere rundt seg og stirret tomt på trærne i en frodig park i San Marco, Jacksonvilles historiske nabolag. Grayson hadde rett. Hun var ikke klar for å dra tilbake på jobb. Men sannheten var at hun aldri ville innrømme for noen at hun ikke ønsket å være alene. Aktiviteten i avisen, et enkelt oppdrag –det ville fått tankene over på andre ting.

Problemet var bare at hun var en del av saken nå. I hvert fall den saken alle snakket om. Mia kjente enda en skjelving gjennom kroppen.

Hun prøvde alt hun kunne, men hun husket virkelig ingenting. Både etterforskere fra sheriffens kontor i Jacksonville og agenter fra FBI hadde snakket med henne, men ikke så mye som en flik av de siste timene før hun ble funnet, dukket opp i hukommelsen. Det siste hun husket, var at hun gikk sent fra jobb etter å ha levert fra seg en gjennombruddsartikkel. Hun hadde sagt ha det til Ronnie, en av vaktmestrene som gikk kveldsskift, og så hadde hun gått ut til bilen i den lune kvelden. Mia hadde åpnet bilen og slengt vesken inn i fremsetet.

Det neste hun husket, var at hun våknet i en krasjet bil som ikke var hennes, på en ukjent strekning langs stranden. Det var mørkt. Dekket av blod, skjelvende og forvirret hadde en indre stemme skreket til henne at hun måtte løpe. Gjemme seg. Den kalde frykten for det ukjente var ennå sterk.

Politibetjentene som fant henne, ambulansearbeiderne og senere legene og sykepleierne på akuttavdelingen, alt var som en tåke av folk som summet rundt henne, tok blodprøver og undersøkte henne og stilte et hav av spørsmål hun ikke kunne svare på. Hun trakk seg automatisk sammen ved tanken på den invaderende og nedverdigende undersøkelsen for å finne ut om hun var blitt voldtatt, og den voldsomme lettelsen da det viste seg ikke å være tilfellet. Mia hadde bedt en av sykepleierne om å ringe Grayson, siden hun visste at han var på plass på jobb en god stund før det lysnet, men da hadde han allerede ringt og meldt henne savnet.

Hodepinen som minnet om bakrus satt fremdeles i, og hun hadde fått vite at det skyldtes narkotiske stoffer hun hadde fått i seg.

Hva var det som hadde skjedd med henne? Hvem hadde hun rømt fra, og hvordan?

Det ble spekulert på om at den som hadde tatt de to kvinnene Mia skrev om, hadde sett seg ut henne også. Og de to andre var ennå ikke funnet. Som journalist hadde hun alltid bestrebet seg på å være så objektiv som mulig. Nå kjente hun bare slektskap med de to kvinnene og lurte på om de fremdeles ble holdt til fange et sted, eller om de var døde.

Den varme vinden tok tak i Mias hår. Hun presset den ene hånden mot magen, og blikket dvelte ved de stygge skrammene på håndleddet. Gjennom morgenkåpens silkestoff kjente hun konturene av det besynderlige tegnet som var skåret inn i huden. Ikke bikini på meg i nærmeste fremtid, tenkte hun og prøvde å se det humoristiske i en ellers  skrekkelig situasjon. To av fingertuppene på venstre hånd var bandasjerte og såre.

Du er tøff, Mia. Du har vært gjennom fæle ting før, og du kommer deg gjennom dette også.

Hun gikk inn igjen i leiligheten, som var stor og luftig med god takhøyde og vakre tregulv. Borte i gangen kunne hun høre politiradioen hun hadde på hjemmekontoret. Det var underlige, men velkjente lyder. Hun gikk bort til granittøya som skilte kjøkkenet fra stuen. Der lå et eksemplar av Jacksonville Courier som hun hadde tatt inn for flere timer siden, men ennå ikke hadde klart å lese. Førstesideoppslaget handlet om en feide mellom diverse myndighetsnivåer om rettigheter til strandsonen.

Hun tok mot til seg og bladde over til neste side. Grayson hadde allerede advart om at Walt Rudner, en journalist som var nesten dobbelt så gammel som Mia, hadde overtatt bortføringssaken.

Det var en sak hun nå var blitt en del av, i hvert fall anonymt. Mens hun leste Walts oppfølgingsartikkel til forsvinningene, ble hun uvel.

En trettien år gammel kvinne som mener hun var utpekt til å bli den tredje som ble bortført, klarte å rømme natt til tirsdag. Grunnet skadene hun ble påført, har hun ikke klart å gi opplysninger som kunne vært nyttig for etterforskingen, sier presseansvarlig ved sheriffkontoret i Jacksonville.

I det siste avsnittet sto det at FBIs voldsavsnitt i hovedstaden var blitt tilkalt for spesialkonsultasjon.

Det banket på døren, og hun skvatt til. Hun gikk ut i gangen og så gjennom kikkhullet, og skuldrene sank av lettelse da hun så Will Dvorak, som bodde i første etasje og også var medeier i bygningen. Det plaget henne at hun kunne få så høy puls bare av at noen banket på. Likevel lovet hun seg selv at hun ikke skulle bli like forskremt som hun en gang hadde vært.

–Kle på deg. Vi er sent ute, sa Will da han kom inn. Han kysset Mia på kinnet. Han var som vanlig ulastelig antrukket i kakibukser og pen, kortermet skjorte. Designersolbrillene hang i en snor rundt halsen.

–Kle på meg? Hvor skal vi?

–Justin ringte fra Élan. En av hårstylistene hans fikk en avbestilling, og du er den heldige utvalgte. Justin Cho var Wills partner og en vellykket entreprenør som eide flere etablissementer rundt omkring i byen, deriblant et av Jacksonvilles beste spa. –Jeg sa at jeg skulle ta deg med.

Mia ristet på hodet. –Det er veldig snilt, men jeg orker virkelig ikke.

Will smilte forståelsesfullt, men han overhørte henne. –Etterpå skal vi spise lunsj der du liker deg så godt, på Riverwalk. Den friske luften der vil gjøre deg godt.

Hun var neppe overbevist, for han la hendene på skuldrene hennes og snudde henne forsiktig rundt, før han dyttet henne vennlig foran seg mot badet. Will var en god venn. Han var faktisk på mange måter det nærmeste hun kom familie.

–Will…

–Det er til ditt eget beste. Han skrudde på lyset og skjøv Mia inn foran speilet over vasken. Hun rygget da hun så sitt eget bleke, forpinte speilbilde.

Det mørke håret så ikke ut. Og det var ikke bare det at det ikke var nybørstet. Håret som var blitt klippet av i løpet av timene som var borte for henne, ga henne en slags skjev fremtoning, som om hun var et barn som hadde prøvd å klippe seg selv.

–Det der ser rett og slett ikke bra ut, vennen min, sa Will forsiktig.

Mia skar en grimase og tok seg til skrammen langs kjevepartiet med de to bandasjerte fingrene. De brune øynene så spørrende ut. Igjen forsøkte hun å huske hva som hadde skjedd med henne, men det var som å prøve å se gjennom svart skodde. Hun så på Will i speilet der han sto bak henne. Blikket hans var fullt av bekymring.

Hun ville ikke la seg knuse av dette.

Hun sukket tungt og gikk inn på soverommet for å kle på seg. –Ja vel. Si til Justin at vi kommer.

